בפעם ה-12 ברציפות, נצבעה אילת בשלל צבעי הקשת ופתחה בשבוע שעבר את אירועי הגאווה הארציים. אז מה היה לנו כאן: אלפי הומואים ולסביות שהגיעו מכל רחבי הארץ לסוף שבוע פרוע שכלל בעיקר הרבה מסיבות מסביב לשעון, קוקטייל פתיחה חגיגי ומצעד כמובן. אל מלון 'קראון פלז'ה' שנבחר השנה לשמש ככפר הגאווה הרשמי זרמו החל משעות הבוקר של יום חמישי מאות מחברי הקהילה. מיד לאחר קבלת החדרים, ירדו למיני מסיבת בריכה ובערבו של אותו יום, התקיים קוקטייל הפתיחה הרשמי של האירועים אליהם הגיעו מוזמנים רבים, תומכי הקהילה, אנשי עסקים וכמובן גם פוליטיקאים. כתבה נוספת בנושא תוכלו למצוא גם בעיתון 'מה נשמע באילת'.
מסיבת הפתיחה נערכה במוקדים שונים בעיר כשהמסיבה הרשמית והגדולה התקיימה במועדון ה'האנגר 72'. מסיבות נשים התקיימו במועדון ה'פלטיניום החדש' ובמועדון ה'קלאב 7'. מאות זרמו החל מחצות למועדון ה'האנגר 72' שעוצב בטוב טעם על ידי דודו קובי, מנהל המועדון. הברמנים עטו על עצמם לוק מתאים במיוחד לאווירה, על הבמה היו הופעות של רקדנים סקסיים, קיי לונג המדהימה והדרגיסטית עושרי. את עמדת הדי ג'יי איישו די ג'יי גיל פרץ, רזידנט ה'גאפ' בחיפה, די ג'יי דבי, רזידנטית ה'פלטיניום החדש' והדי ג'יי ההורס אוליבייה שהגיע אלינו מאיטליה. גם השנה, לא פספסה ליהיא גרינר ההריונית את החגיגה הצבעונית והיא הגיעה יחד עם בעלה יוסי צבר, בלוגר הרכילות עומרי חיון והשורד רועי בנלולו לקחת חלק בחגיגות.
יום למחרת, התקיים מצעד הגאווה שיצא מרחבת ה'סאן סיטי'. למרות החום הכבד מאוד ששרר באותו יום, הגיעו כמה מאות לצעוד לצידה של משאית הגאווה שהיתה בראש התהלוכה. על המשאית כמו תמיד עשו שמח מבחר של דראגיסטיות, סלבס ודי ג'יי מוטי סעדיה כמובן. המצעד הסתיים כעבור שעתיים בהפנינג צבעוני במיוחד שהתקיים ב'חוף ממן'.
אחרי שעות בשמש, התפזרו הבליינים, איש איש לחדרו או אם תרצו זוגות זוגות לקראת המסיבה הגדולה שהתקיימה בליל שישי ב'חוף הדקל'. אלפים הגיעו למסיבה כשאת הבמה המרכזית כבש הדי ג'יי והיוצר פיל רומנו שהגיע אלינו בפעם השנייה. רגע לפני שעלה לנגן, כבשו את הבמה עם הופעה עוצרת נשימה נגני ה'פילהרמוניק קלאב'. בין לבין ניגנו בנוסף גם די ג'יי תומר מייזנר, רזידנט 'פוראבר' בתל אביב ודי ג'יי מוטי סעדיה, רזידנט ליין ה-FFF . גם כאן כבשו בנוכחותם רקדנים סקסיים את הבמה לצידם של קיי לונג ועושרי. עם הזריחה ולנוכח מראות רומנטיים מאוד שנצפו על החוף, הגיע הזמן להתפזר הביתה כי בשעות הצהריים של יום שבת חיכתה לנו מסיבה נוספת - מסיבת בריכה המונית במלון 'קראון פלז'ה', אבל לזה כבר למדור לא היו כוחות. אתם יודעים... מזדקנים!!! אז עד השנה הבאה כולנו תקווה שיותר ויותר אנשים יחיו את חייהם כפי שהם רוצים לחיות וייתנו לאחרים לחיות.
בפאב 'האקדמיה' שבמרכז התיירות לא מפסיקים לחגוג כל השבוע, ורבים מהחוגגים מגיעים למקום בזכות האווירה אבל בהחלט גם בשל מבצעי האלכוהול השווים. בשבוע שעבר, פגשנו במקום את דיאנה מ'מסוף טאבה' שחגגה עם חבריה לעבודה את יום הולדתה ה-21. פאב 'האקדמיה' מזמן הפך למקום הבילוי המועדף על הבטחוניסטים של 'טאבה'. בתמונה: דיאנה, ענבל, שחר, אביעד, עידו ואלינה. עוד פגשנו במקום גם את שלום מיימון יחד עם הבת שלו חן שהגיעו יחד כדי לחגוג לאשה ולאמא מזל את יום הולדתה ה-63 באווירה צעירה במיוחד. מזל טוב.
זה הזמן לאחל מזל טוב לאלעד גוזלן, הבעלים של מועדון ה'ג'ויה' וה'וויו', שחוגג היום (חמישי) את יום הולדתו במועדון ה'ג'ויה'. כראוי להפקה בסדר גודל שכזה, מתוכננות אין ספור הפתעות במהלך הערב ועל חלקן אנחנו יכולים לספר לכם כבר עכשיו – האירוע כולו יהיה בחסות וודקה 'סי רוק', הוודקה החדשה שכובשת את כולם, ואת עמדת הדי ג'יי יאייש די ג'יי יניב אמריו, רזידנט 'החתול והכלב'. מיד אחריו ינגן במקום די ג'יי אסטריקס, מיוצרי מוזיקת הטראנס מהמובילים בעולם. לנו לא נותר אלא להמליץ לכם להגיע מוקדם. בתמונה: אלעד מרים כוסית לחיים רגע לפני החגיגות יחד עם חלק מהיחצנים במועדון ה'וויו'.
את הזמר קובי פרץ פגשנו בשבוע שעבר במספר מקומות בילוי בעיר. ביום שני, במסגרת ליין ההופעות החיות של ה'ביטלס', הוא הגיע להתארח במקום ומדי פעם פרגן לקהל הרב כשתפס את המיקרופון ושר. יום למחרת, פגשנו אותו מבלה במועדון ה'וויו' ולצידו גם הזמר דור דניאל שכיכב ב'גולסטאר', אשר חגג באותו ערב את יום הולדתו. בתמונה: עם יוני דביר, שדרן הרדיו ומנחה התוכנית 'דרומי יומי'.
'הפועל פתאל אילת' מנצחת ניצחון מוחץ את ראשון לציון וכמו אחרי כל ניצחון, מגיעים השחקנים לחגוג ב'ביטלס' את האירוע. לאחר שאימצה להם הקבוצה את ה'ביטלס' כמקום הבילוי המועדף עליהם, חיכו להם המעריצים ביום ראשון עם המון אהבה ותשומת לב.
אלו הן רק חלק מהתגובות שמקבל צוות ה'דרינקין' מהבליינים הרבים שמגיעים לבלות במקום: 'חאלאס', 'מה!', 'וואיי', 'אין מצב', 'אה זה הקטע פה', 'פששש', 'מה זה בדיחה', 'תענוג' ועוד ועוד... הלקסיקון של הבליין המופתע כשהוא בא לשלם את החשבון רק הולך וגדל מערב לערב ואם עדיין לא הבנתם על מה ולמה - כן, כמובן שאנחנו מדברים על מחירי האלכוהול הנהוגים במקום, מחירים שמשתלבים יופי עם רוחות המחאה החברתית שמנשבות שוב בימים אלה. והבליינים? אלה מגיעים בהמוניהם כל השבוע, להתחיל לשתות במקום ולהמשיך את הערב במקום אחר.
מזל טוב לצמד התאומות מעיין ונופר מזוז שחגגו בסוף השבוע את יום הולדתן. השניים נפגשו עם החברים הקרובים ביותר לארוחת ערב מפנקת במיוחד שהתקיימה ב'שאטו', ואחרי כל האלכוהול, הקינוחים והפינוקים שזרמו לכיוונם, הם זכו גם לקבל ברכת מזל טוב מהזמר עומר אדם שנכח במקום.
חגיגות ימי הולדת ב'פארק אבניו' הן בהחלט סיבה למסיבה ולהשקעה. על אחת כמה וכמה כשמדובר בשתי אושיות רציניות מה'פארק אבניו'. החוגגת הראשונה היא כמובן מאי זיו זרקה שחגגה את יום הולדתה כשכל העיר בערך הגיעה לכבד ולאחל מזל טוב. את הליין אפ של המסיבה הרכיבו סטים של די ג'יי שלומי אברץ מ'מטבוחה פרוג'קט', די ג'יי מתן פריינטה ודי ג'יי שלומי עטיה, שהגיעו להתארח על העמדה. רבים ביקשו לשריין להם מקומות מראש על הבר, כי הם ידעו שאת ההפקה הזו אסור היה להם לפספס, ובמיוחד לא של אחת כמו מאי שדואגת תמיד לחגוג לכולם כל השנה.